|  |
| --- |
| ROMPLAN  Rom: Motorikkrommet  *Muligheter for bevegelse, kroppslig utfoldelse og lek*  Fløy: Vig/2åringene  Periode: 2020/2021  Hovedansvarlig: |
| Generell informasjon og retningslinjer for rommet: |
| Målet for rommet:   * Barna skal få muligheter til å oppøve grovmotoriske ferdigheter gjennom f.eks. klatring, balansering og hinderløyper * Skape bevegelsesglede gjennom bruk av ulike lekeapparater * Kroppslig utfoldelse * Barna skal lære å vente på tur, samarbeide og hjelpe hverandre * Oppøve sosial kompetanse og prososial atferd * Mulighet for mestring: «jeg klarte det helt selv! Se på meg!» * Lære seg å si stopp i ulike situasjoner hvor noen gjør noe som ikke er greit for barnet (sette grenser for seg selv). |
| Hva finnes av materiale her? |
| * Sklie * Yoga-matte(r) * Gyngehest * Balanseringsplate * Små bord * Madrasser * Annet som vi kan hente inn i rommet som kan utfordre barna motorisk (materialer som har blitt vasket for deretter å settes i karantene kan også medbringes fra ettårsiden). |
| Hva kan barna oppleve/erfare i rommet? |
| Fagområdet som ligger til grunn i rommet er *Kropp, bevegelse, mat og helse.*  *Rammeplanen sier blant annet at:*  *«Barna skal inkluderes i aktiviteter der de kan få være i bevegelse, lek og sosial samhandling og oppleve motivasjon og mestring ut fra egne forutsetninger»* (Rammeplanen, 2018, s. 49).  *Barna skal få oppleve trivsel, glede og mestring ved allsidige bevegelseserfaringer. Samtidig skal barna få muligheter til å videreutvikle motoriske ferdigheter, kroppsbeherskelse, koordinasjon og fysiske egenskaper* (Rammeplanen, 2018, s. 49).  Barnegruppen vår har behov for bevegelse så derfor har rommet som vi tidligere kalte for «Torget» blitt til «Motorikkrommet».  Barna får muligheter til kroppslig utfoldelse gjennom bruk av ulike aktivitetsobjekter som for eksempel sklie, balansering, klatring, gyngehest og hinderløyper. Vi vil også bruke bord til å kunne klatre på, f.eks. leke Bukkene Bruse. I situasjoner som dette skal barna øve på å vente på tur, ta hensyn til hverandre og hjelpe hverandre. Vi skal også samarbeide i ulike aktiviteter, og rydde i et godt samspill med hverandre.  Her kan vi bruke mindre grupper på en voksen. Gjennom å ha mindre grupper skaper det muligheter til å knytte vennskap og opparbeide en god relasjon til hverandre. Kanskje noen av barna ikke kommer like godt overens, og da vi skal øve ekstra på å være gode mot hverandre.  Barna skal få mulighet til å inkluderes i aktiviteter, dette skal vi voksne veilede i. Alle skal få være med. Barna skal få mulighet til mestringsopplevelser og aktiviteter som er tilpasset barnegruppens motoriske forutsetninger. Derved kan de oppleve mestring og å kunne videreutvikle sitt motoriske potensiale. Det skaper glede når man mestrer noe, og da er det lettere å utfolde seg kroppslig. |
| Hva er den voksne sin rolle i rommet? |
| * Sette rammer for aktivitetene * Være en lekevenn. * Lære barna navnet på ukjente lekeapparater. * Heie på barna når de får til noe nytt! «Jeg klarte det», «Se på meg!». * Være tilstedeværende for barna * Hjelpe barna ved behov * Vise hvordan et apparat eksempelvis kan brukes * Lære barna å vente på tur, samarbeide, hjelpe hverandre * Barna skal lære å sette grenser for seg selv, og du som voksen skal sørge for at andre barn opparbeider respekt for grensene barna setter * Vi skal inspirer til god lek gjennom variasjon av lekeapparater og materialer i rommet tilpasset barnegruppens behov, forutsetninger og interesser. Det krever årvåkne voksne som er tilstedeværende og observante, og som leser barnas kroppsspråk, samtidig tar til seg ordene de sier for å fange opp interessen deres.   *Når det blir kjedelig vil jeg som barn bli sittende, surre rundt, eller skrike /gråte for oppmerksomhet, da trenger jeg at vi finner på noe nytt – kanskje noen nye materialer som vi kan bringe inn i rommet, som jeg er interessert i og kan velge ut selv? Kanskje vi kan lage noe sammen som utfordrer meg, og som jeg synes er morsomt? Kanskje du som voksen kan gi meg noen materialer jeg ikke kjenner til fra før som jeg kan bli kjent med?* |
| Hvilke fagområder ligger til grunn? |
| * Kropp, bevegelse og helse (hovedområde) |
| Fremdriftsplan og *Progresjon* |
| Rammeplanen sier:  *«Progresjon i barnehagen innebærer at alle barna skal utvikle seg, lære og oppleve fremgang. Alle barna skal kunne oppleve progresjon i barnehagens innhold, og barnehagen skal legge til rette for at barn i alle aldersgrupper får varierte leke-, aktivitets- og læringsmuligheter. Personalet skal utvide og bygge videre på barnas interesser og gi barna varierte erfaringer og opplevelser. Barnehagen skal legge til rette for progresjon gjennom valg av pedagogisk innhold, arbeidsmåter, leker, materialer og utforming av fysisk miljø. Barn skal få utfordringer tilpasset sine erfaringer, interesser, kunnskaper og ferdigheter»*  Vi skal kunne hjelpe hverandre, samarbeide, vente på tur og å være gode mot hverandre.  Vi skal kunne si stopp når vi ikke ønsker noe, og den andre skal kunne lytte og å stoppe når noen sier stopp. Vi skal forstå at det ikke er fint å dytte eller å ødelegge andres lek eller aktivitet. Vi skal kunne inkludere hverandre, men også forstå at noen ganger vil jeg som barn gjøre noe på egenhånd, f.eks. vil jeg som barn kunne gjøre noe alene og klare det på egenhånd.  Vi skal vise hverandre hva vi kan, og vi skal hjelpe hverandre når vi ser at noen trenger hjelp. Vi skal samarbeide om å lage f.eks. hinderløype eller annet vi synes er gøy.  På en annen side skal barna lære å si ifra «Kan du hjelpe meg?». Vi skal kunne bruke ordene våre istedenfor lyder og gråt.  Barnas progresjon når det gjelder motorisk utvikling skal synliggjøres, f.eks. ved hjelp av bilder som barna kan se på i ettertid.  *Målet er også at barna skal kjenne på at de blir bedre og bedre, og se sin egen fremgang, og det skal bemerkes av personalet.* |